HR Službeni list Europske unije C 89/62

Objava zahtjeva za registraciju u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2014/C 89/10

Ova objavom dodjeljuje se pravo podnošenja prigovora na zahtjev za registraciju u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„TORRONE DI BAGNARA”

EZ br.: IT-PGI-0005-01101-27.03.2013

ZOZP ( X ) ZOI ( )

1. Naziv

„Torrone di Bagnara”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 2.4. Kruh, fino pecivo, kolači, slastice, keksi i drugi pekarski proizvodi

3.2. Opis proizvoda na koji se odnosi naziv iz točke 1.

Naziv „Torrone di Bagnara” označava isključivo proizvod dobiven preradom i kuhanjem meda, šećera, neoljuštenih prženih badema, cimeta i klinčića u prahu, prekriven kristalnim šećerom ili nezaslađenim kakaovim prahom.

„Torrone di Bagnara” dolazi u dvije verzije, ovisno o tome čime je pokriven:

Martiniana (prekriven kristalnim šećerom)

Torrefatto glassato (prekriven nezaslađenim kakaovim prahom)

Kod puštanja u promet „Torrone di Bagnara” ima sljedeća fizička i organoleptička svojstva:

Oblik: pravokutni paralelepiped sa zaobljenim stranama

Veličina:

duljina: između 4 i 12 cm;

širina: između 1,5 i 2,5 cm;

širina: između 1,5 i 2,5 cm;

težina: između 14 i 35 g.

Vanjski izgled: gruba površina boje prženih zrna kave – smeđa nijansa poznata kao „manto di monaco” („monaški plašt”) – pokrivena kristalnim šećerom ( „Martiniana”) ili sjajna, glatka i polirana površina tamno smeđe boje zbog preljeva smjesom od šećera i kakaova praha ( „Torrone glassato”).

Unutarnji izgled: smeđe boje s puno ravnomjerno raspoređenih badema.

Tekstura: hrskava i mrvičasta.

Okus: Na prvi zalogaj nugat izgleda mrvičasto i hrskavo zbog točnog stupnja prženja badema i visoke temperature kojoj je šećerna smjesa izložena. Na nepcu je slatkoća proizvoda uravnotežena okusom prženih badema i jasnim osjetom karameliziranja s blagim naknadnim okusom začina koji u verziji „Torrone glassato” isto tako uključuje okus nezaslađenog kakaova praha.

3.3. Sirovine (samo za prerađene proizvode)

„Torrone di Bagnara” radi se od sljedećih sastojaka:

Obvezni sastojci

Sastojci za nugat smjesu

— Šećerna smjesa napravljena od šećera u prahu i meda od narančina cvijeta, meda od divljeg cvijeta ili meda od slatkovine,

— Slatki, neoljušteni bademi,

— Cimet u prahu, klinčić u prahu.

Sastojci za glazuru

— Verzija „Martiniana”: šećer u prahu za glazuru, kristalni šećer za posipanje,

— Verzija „Torrone glassato”: šećer u prahu, moguće ga je za glazuru djelomično zamijeniti fondant smjesom, nezaslađen kakaov prah s 22–24 % kakaova maslaca.

Sastojci po izboru za obje verzije

Bjelanjak ili albumin; vanilija; eterična ulja citrusa; pomoćna tvar za dobivanje šećernog sirupa.

Proizvod ne sadržava ni konzervanse ni umjetne boje.

3.4. Hrana za životinje (samo za proizvode životinjskog podrijetla)

—

3.5. Posebni koraci u proizvodnji koji se moraju provoditi u određenom zemljopisnom području

Sve faze obrade sastojaka i kuhanja „Torrone di Bagnara” odvijaju se u identificiranom zemljopisnom području.

3.6. Posebna pravila za rezanje, ribanje, pakiranje itd.

„Torrone di Bagnara” prodaje se u pakiranjima od jednog proizvoda ili više proizvoda. Radi očuvanja kvalitete proizvoda pakiranje se mora obaviti u roku od najviše četiri sata od hlađenja proizvoda. To pomaže u sprečavanju moguće bakteriološke kontaminacije i osigurava da proizvod ne upije vlagu iz vanjskog okruženja, što ne bi izazvalo samo opasnost od pojave plijesni tijekom skladištenja, već i neposredno pretjerano omekšavanje proizvoda s negativnim posljedicama kako na njegov vanjski izgled (glazura bi se razbila ili bi se na površini pojavile pukotine), tako i na njegovu unutarnju teksturu (izgubilo bi se nešto hrskavosti). U toj fazi potrebno je i izbjeći posredno rukovanje proizvodom kako površina ne bi izgubila svoj sjaj (verzija „Torrone glassato”) ili dio posut šećerom (verzija „Martiniana”).

3.7. Posebna pravila za označivanje

Kad se prodaje u pakiranjima od jednog proizvoda, „Torrone di Bagnara” mora biti u ovitku na kojem je u cijelosti naveden naziv „Torrone di Bagnara”, „Indicazione Geografica Protetta” („Zaštićena oznaka zemljopisnog podrijetla”) (može se dodati akronim „IGP”), i/ili simbol Unije i logotip proizvoda koji je prikazan u nastavku.

Kad se „Torrone di Bagnara” prodaje u pakiranjima od više proizvoda, tj. na pladnju ili u paketu koji sadržavaju više komada pojedinačno zapakiranih nugata, prethodno navedeni nazivi moraju biti navedeni na pakiranju (pladnju ili paketu) i na ovitku svakog pojedinog komada.

Zabranjeno je dodavanje bilo kakvih opisa koji nisu izričito predviđeni.

Međutim, dopušteno je upotrijebiti jednu od dvije dodatne oznake koje se odnose na vrstu glazure („Martiniana” ili „Torrone glassato”), upućivanja, uključujući povijesna upućivanja na nazive robne marke, pod uvjetom da nisu takvi da dovode potrošača u zabludu; i ostala istinita i dokaziva upućivanja koja su dopuštena na temelju nacionalnih ili regionalnih propisa ili propisa EU-a.

Na vrhu logotipa proizvoda u jednom retku navedene su riječi „Torrone di Bagnara”. U središtu logotipa nalazi se stilizirani prikaz utvrde Rocca di Bagnara iznad sirene čije je tijelo oblikovano zakrivljenom linijom.

4. Sažeta definicija zemljopisnog područja

Zemljopisno područje proizvodnje „Torrone di Bagnara” cijelo je administrativno područje općine Bagnara Calabra u pokrajini Reggio Calabria.

5. Povezanost sa zemljopisnim područjem

5.1. Posebnost zemljopisnog područja

Zemljopisno područje je grad na morskoj obali smješten u podnožju visoke litice, zbog čije je strukture onemogućena poljoprivredna djelatnost, osim za terasasti uzgoj vina u uskim redovima, i otežana trgovina s unutrašnjosti. Gospodarski razvoj Bagnare stoga je oduvijek usmjeren prema moru, kojim su se prodavali tradicionalni lokalni proizvodi. Ti su se lokalni proizvodi često razmjenjivali za šećer i začine, čija je dostupnost početak pojave lokalnih trgovaca začinima u prvoj polovini 19. stoljeća. Trgovci začinima preci su industrijskih ili obrtničkih poduzeća suvremenog doba koji proizvode „Torrone di Bagnara” a njihovo djelovanje bilo je inkubator za vještine koje su se razvile u gradu i koje do danas karakterizira posebno znanje i o sastojcima i o postupcima proizvodnje.

5.2. Posebnost proizvoda

„Torrone di Bagnara” prodaje se u dvije verzije koje su se povijesno proizvodile u istoimenom gradu, a to su verzije „Martiniana” i „Torrefatto glassato”. Obilježje zahvaljujući kojem je „Torrone di Bagnara” postao poznat među potrošačima njegova je specifična mrvičasta i hrskava tekstura. To je obilježje povezano s tradicionalnim načinom kuhanja smjese na visokoj vatri i na visokim temperaturama, što nije slučaj kod običnih vrsta nugata koji se pripremaju u vodenoj kupelji na niskim temperaturama. Ovom metodom proizvodnje postižu se ostala posebna organoleptička obilježja kao što su smeđa boja unutar nugata i poseban karamelizirani osjet na nepcu. Drugo tipično obilježje „Torrone di Bagnara” korištenje je začina, što je povijesno nasljeđe posebnosti zemljopisnog područja koje obogaćuje i razlikuje okus „Torrone di Bagnara”.

5.3. Uzročno-posljedična veza zemljopisnog područja i kvalitete ili karakteristika proizvoda (za ZOI) ili specifične kvalitete, ugleda ili drugih karakteristika proizvoda (za ZOZP)

„Torrone di Bagnara” stekao je velik ugled tijekom vremena. To je počelo još 1846., kad je „Torrone di Bagnara” konkretno spomenut kao specijalitet slastičarske obitelji, koja još uvijek posluje, a koja je krajem tog stoljeća postala dobavljač za kraljevsku kuću Savoya. Tijekom 19. stoljeća, brojni su dokumenti dokaz intenzivne proizvodnje i jednako intenzivne isporuke proizvoda za prodaju. 1885. pisac N. Marcone naveo je da je „Torrone di Bagnara” putovao diljem svijeta i da sigurno zaslužuje tu čast („Un viaggio in Calabria. Impressioni e ricordi”). Ugled „Torrone di Bagnara” nastavio se tijekom cijelog 20. stoljeća. 1983. u svojoj „Storia di Bagnara” Canon A. Giuffrè napisao je da je „posebna priroda ovog slastičarskog proizvoda (‘Torrone di Bagnara’) … učinila Bagnaru poznatom”.

Nadalje, lokalne novine, gastronomski vodiči i časopisi spominju „Torrone di Bagnara” kao tipičan proizvod identificiranog zemljopisnog područja. U članku pod nazivom „Le tante vie del torrone”, objavljenom u novinama Gazzetta del Sud14. prosinca 1995., općina Bagnara prepoznata je kao početna točka takozvanog „puta nugata” i spomenuta su imena više obitelji koje su dugo proizvodile „Torrone di Bagnara”. U kulinarskom vodiču naziva „Atlante dei prodotti tipici dei Parchi Italiani” (izdanje 2002., str. 215), u dijelu o kalabrijskom slastičarstvu Bagnara Calabra je spomenuta kao mjesto poznato po dugotrajnoj tradiciji proizvodnje nugata i navedene su informacije o vrstama proizvoda i korištenim sastojcima. U publikaciji nazvanoj „Calabria sapori di una terra antica – le specialità enogastronomiche regionali d’eccellenza ed i prodotti tipici di qualità” (str. 11., koju je objavilo Regionalno tijelo Calabrije, 2004.) „Torrone di Bagnara” naveden je kao tipični slastičarski proizvod Calabrije. Tu poveznicu potvrđuje i tradicionalni festival „Festa del Torrone”, koji se održava svake godine u studenome i koji doprinosi nastavku slave i ugleda proizvoda.

Povijesni i kulturni elementi

U razdoblju poslije Drugog svjetskog rata procvao je niz malih poduzeća, što je dovelo do stvaranja pravog „okruga Torrone di Bagnara” koji je obilježen posebnom vitalnošću svojih subjekata. To je tijekom godina omogućilo stjecanje posebnih tehnika i razvoj i održavanje znanja i vještina potrebnih i za preradu sastojaka i za završno predstavljanje obiju verzija proizvoda, „Martiniana” i „Torrefatto Glassato”. One se prenose s generacije na generaciju i ne mogu se pronaći u drugim područjima.

Osim toga, u lokalnoj specijaliziranoj terminologiji još uvijek postoji žargon koji seže do drevne tradicije proizvodnje, kao što su „manto di monaco” („monaški plašt”) za boju nugata, „cotta” za toplu, neoblikovanu smjesu nugata i „torroniera” za poseban kotao kojim se koriste glavni slastičari.

Upućivanje na objavu specifikacije

(Članak 5. stavak 7. Uredbe (EZ) br. 510/2006 (3))

Cjelokupan tekst specifikacije proizvoda nalazi se na sljedećem web-mjestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici Ministarstva poljoprivrede, prehrane i šumarstva (http://www.politicheagricole.it) na kojoj izaberete podstranicu „Qualità e sicurezza” (u gornjem desnom kutu zaslona) te potom podstranicu „Disciplinari di Produzione all’esame dell’UE”.

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidi bilješku 2.